CELEX: 32022R0650
Language: lv
Date: 2022-04-20 00:00:00
Title: Komisijas Regula (ES) 2022/650 (2022. gada 20. aprīlis), ar kuru attiecībā uz nātrija diacetāta (E 262 (ii)) specifikāciju groza pielikumu Regulai (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (Dokuments attiecas uz EEZ)

21.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 119/65
               
            
         KOMISIJAS REGULA (ES) 2022/650
         (2022. gada 20. aprīlis),
         ar kuru attiecībā uz nātrija diacetāta (E 262 (ii)) specifikāciju groza pielikumu Regulai (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1333/2008 (2008. gada 16. decembris) par pārtikas piedevām (1) un jo īpaši tās 14. pantu,
         ņemot vērā Eiropas Parlamenta un Padomes Regulu (EK) Nr. 1331/2008 (2008. gada 16. decembris), ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem, (2) un jo īpaši tās 7. panta 5. punktu,
         tā kā:
         
                     (1)
                  
                  
                     Komisijas Regula (ES) Nr. 231/2012 (3) nosaka Regulas (EK) Nr. 1333/2008 II un III pielikuma sarakstā norādīto pārtikas piedevu specifikācijas.
                  
               
                     (2)
                  
                  
                     Pārtikas piedevu specifikācijas vai nu pēc Komisijas iniciatīvas, vai pēc dalībvalsts vai ieinteresētas personas pieteikuma saņemšanas var atjaunināt saskaņā ar vienoto procedūru, kas minēta Regulas (EK) Nr. 1331/2008 3. panta 1. punktā.
                  
               
                     (3)
                  
                  
                     2020. gada 3. augustā tika iesniegts pieteikums uz grozījumiem specifikācijā, kas attiecas uz pārtikas piedevu nātrija diacetātu (E 262 (ii)). Pieteikums saskaņā ar Regulas (EK) Nr. 1331/2008 4. pantu tika darīts pieejams dalībvalstīm.
                  
               
                     (4)
                  
                  
                     Ar Regulu (ES) Nr. 231/2012 noteikts, ka nātrija diacetātam (E 262 (ii)) jāsatur 39–41 % brīvas etiķskābes un 58–60 % nātrija acetāta. Pieteikuma iesniedzējs lūdz izdarīt grozījumus, kas attiecināmi uz 39–43 % brīvas etiķskābes un 57–60 % nātrija acetāta.
                  
               
                     (5)
                  
                  
                     Pēc pieteikuma iesniedzēja paustā nātrija diacetāta (E 262 (ii)) ražošanā tiek iegūts stehiometrisks produkts, kura brīvās etiķskābes saturs ir 42,3 %. Pieteikuma iesniedzējs apgalvo, ka brīvās etiķskābes satura samazināšanai līdz 39–41 % ir nepieciešams pārmērīgs enerģijas daudzums. Tāpēc brīvās etiķskābes augšējās robežas palielināšana līdz 43 % saīsinās žāvēšanas laiku ražošanas laikā, tādējādi samazinot nepieciešamo enerģijas daudzumu, kas savukārt nodrošinās ilgtspējīgāku ražošanas procesu.
                  
               
                     (6)
                  
                  
                     Pēc pieteikuma iesniedzēja paustā ražošanas procesā nav citu izmaiņu, lielākais brīvās etiķskābes daudzums nātrija diacetātā (E 262 (ii)) nekādi neietekmē nekaitīgumu un visādā citādā ziņā galaprodukts nav mainīts, t. i., tas satur tikai tos piemaisījumus, kas specificēti Regulā (ES) Nr. 231/2012.
                  
               
                     (7)
                  
                  
                     Pieteikumu apsprieda valdību ekspertu darba grupa par piedevām. Ņemot vērā pieteikuma iesniedzēja sniegto informāciju un no minētās darba grupas saņemtās atsauksmes, Komisija uzskatīja, ka ierosinātais nātrija diacetāta (E 262 (ii)) specifikācijas grozījums neietekmē cilvēka veselību.
                  
               
                     (8)
                  
                  
                     Tā kā nātrija diacetāta (E 262 (ii)) brīvās etiķskābes satura augšējās robežas palielināšana no 41 % uz 43 % neietekmē cilvēku veselību, nav nepieciešams lūgt Eiropas Pārtikas nekaitīguma iestādes atzinumu saskaņā ar Regulas (EK) Nr. 1331/2008 3. panta 2. punktu.
                  
               
                     (9)
                  
                  
                     Tāpēc Regulas (ES) Nr. 231/2012 pielikums būtu attiecīgi jāgroza.
                  
               
                     (10)
                  
                  
                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (ES) Nr. 231/2012 pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 20. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 354, 31.12.2008., 16. lpp.
         
         
            (2)  OV L 354, 31.12.2008., 1. lpp.
         
         
            (3)  Komisijas Regula (ES) Nr. 231/2012 (2012. gada 9. marts), ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (OV L 83, 22.3.2012., 1. lpp.).
      
      
         
            PIELIKUMS
            Regulas (ES) Nr. 231/2012 pielikumā ieraksta “E 262 (ii) nātrija diacetāts” sadaļā “Definīcija” rindu par pamatvielu aizstāj ar šādu:
            
               
                           “Pamatviela
                        
                        
                           39–43 % brīvas etiķskābes un 57–60 % nātrija acetāta”.